Lesotho-grens: Veeboere van albei lande keelvol | Netwerk24
Deur Alet van der Walt 22 September 2020 15:32
Veediewe buit die swak grensbeheer uit om vee uit Lesotho en Suid-Afrika te steel en oor die grens te jaag. Hier is die polisie in KwaZulu-Natal besig met 'n oorgrensoptrede. Foto: SAPD
Plase teen die grens loop onophoudelik onder diefstal, aanvalle op boere en plaaswerkers en die onwettige wei op plase deur.
Wetsgehoorsame Lesotho-burgers word ook weens dié toestande benadeel.
Misdadigers uit Lesotho buit die swak grensbeheer uit en gesteelde vee word dikwels uit Lesotho na Suid-Afrika gebring en hier aan veespekulante verkoop.
Dít opsigself is 'n groot bedreiging vir Suid-Afrika se biosekerheid omdat die vee nie ingeënt word nie en miltsiekte al voorheen in Lesotho uitgebreek het.
Beeste uit Lesotho is al so ver as Welkom en Sasolburg versprei.
Drie mans van Lesotho is twee weke gelede op 'n plaas by Fouriesburg vermoor. Die plaas waarop die moorde gepleeg is, word deur boere in die omgewing as 'n misdaadnes beskou.
Gerugte doen die ronde dat die moorde gepleeg is deur polisielede van Lesotho wat ook keelvol is vir die oorgrensmisdaad.
'n Jarelange hofstryd om die Suid-Afrikaanse regering te dwing om na grensboere se belange om te sien, het in 2017 tot 'n einde gekom toe die hof in die regering se guns beslis het.
'n Toneel op die grens van Lesotho waar die polisie teen veediewe opgetree het. Foto: SAPD
Gernie Botha, regsadviseur van Vrystaat Landbou (VL), sê nadat die organisasie in 2012 'n hofbevel bekom het om die regering te dwing om die grens te bewaak, het die een hofsaak na die ander gevolg.
Die regering het teen die oorspronklike hofbeslissing geappelleer.
Op die ou end het die hof in 2017 die bevel van 2012 ter syde gestel en gesê dit is vir die regering onmoontlik om aan die ooreenkoms wat hy in 2012 aangegaan het, te voldoen.
VL het hierna onsuksesvol geappelleer en selfs die konstitusionele hof genader, maar dié hof het beslis dat die kwessie buite sy jurisdiksie val.
Botha sê 'n breë grondpad, wat deeglik omhein is, word vir die grens beplan. Die beplanning is glo reeds ver gevorder.
Intussen laai die spanning teen die grens op omdat politieke onstabiliteit, die staat van inperking en armoede daartoe lei dat Lesotho-burgers al hoe meer oorgrensmisdaad pleeg.
TLU SA se voorsitter in die Vrystaat, Bertus van der Westhuizen, sê die organisasie wil die owerhede nader om weer na 'n oplossing te soek. Hy sê boere is raadop met die probleme wat hulle teister.
Van TLU SA se lede sê die pad waarop soldate moet ry, is vol klippe gepak en dat weermagvoertuie nou op die teerpad 'n ent weg van die grens ry.
Dit is sinloos en dien geen doel nie.
Die polisie is hier besig om gekonfiskeerde vee te inspekteer. Die vee is in 'n oorgrensoperasie tussen Suid-Afrika en Lesotho gekonfiskeer. Foto: SAPD